Эсен кызы Айсулуу
Эсен кызы Айсулуу – акын. Ак-Талаа районунда 1985-жылы 6-мартта туулган. 2003-жылы Ш.Бейшеналиев атындагы орто мектебин аяктаган. 2009-жылы Ж.Баласагын атындагы Кыргыз улуттук университетинин журналистика факультетин бүтүрүп, эмгек жолун «Ачык саясат» гезитинин кабарчысы болуу менен баштаган. 

2006-жылы Казак Республикасынын Президентинин демилгеси менен Астана шаарында өткөрүлгөн IX Калк аралык «Шабыт» чыгармачыл жаштар фестивалынын дипломанты болгон. Ушул эле жылы Кыргыз Республикасынын Маданият жана маалымат министрлигинин «Рухтун маданий 100 долбоорунун» Ардак грамотасынын ээси, 2008-жылы «Тамчы кабар» гезити тарабынан уюштурулган «Мисс Лира» жаш акын айымдар сынагынын жеңүүчүсү болгон.

2009-жылы Чыгармачыл жаштардын республикалык «Нурборбор» бирикмесинин сунушу менен Кыргыз Республикасынын Интеллектуалдык менчик мамлекеттик патент кызматы тарабынан «Мен жоготкон күз» аттуу ырлар жыйнагы жарык көргөн. 

2009-жылдан Кыргыз Республикасынын Улуттук жазуучулар союзунун мүчөсү.

Жарык көргөн китептери

Кыргыз тилинде
Мен жоготкон күз: Ырлар. - Б.: Кыргызпатент, 2009. - 84 б.

Колдонулган адабияттар
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
 Кыргыз Республикасынын жазуучулары